Gyülekezetünk közösségeiről

Alkalmak gyermekeknek

Gyermekbibliakör és felügyelet
Vasárnapi istentiszteleteinkkel (10,30 – 11,45) párhuzamosan gyermekbibliakört tartunk a kicsinyeknek másfél éves kortól hatodik osztályos korig.
Az istentisztelet elején még részt vesznek a gyerekek, a bevezető liturgia után pedig a gyülekezeti teremben folytatják saját korosztályuknak megfelelően beszélgetéssel, játékkal, énekléssel.
Ezzel a szolgálattal szeretnénk lehetővé tenni a kisgyermekes családoknak is, hogy az istentiszteleten részt vehessenek.
Az alkalom felelősei a főállású hitoktatóink

Hittanórák
Gyülekezeti hittanóráinkat szerdán délután öt órától tartjuk. Óvodás kortól konfirmációig – nyolcadik osztályig – három (igény szerint több) korcsoportban foglalkozunk a gyermekekkel. A hittanórák célja, hogy a gyermekek megismerjék a Szentírás fő üzenetét, elsősorban az evangéliumok történeteit és Jézus tanítását. Közben megismerik gyülekezetünk életét, ünnepeit és énekeit. Előkészülünk a konfirmációra is, tehát egyházunk központi tanítását és történetét is szeretnénk átadni nekik.
Az iskolákban is végzünk hittan-oktatást az egyházközség területén – tehát a hozzánk tartozó falvakban és városokban is. A gyülekezeti hittan előnye, hogy nagyobb csoportban tanulhatnak a gyerekek, a különböző korosztályok egy időpontban találkoznak, közösen kezdik az alkalmat, a szülők és a gyermekek is megismerhetik egymást.

Alkalmak az ifjúság számára

Mustármag
A 7. osztályosok számára szervezett alkalom. Mivel a konfirmációra hagyományosan a 8. osztályosokat hívjuk, a 7. osztályban szeretnénk közösséget építeni közöttük. Ennek megfelelően ennek a körnek jellegzetessége a sok közös élmény, szórakozás és együttes Bibliaolvasás. Nem titkolt szándékunk, hogy eközben a fiatalok felismerjék, mennyire számít rájuk a gyülekezet.

Konfirmációi előkészítő
Hagyomány szerint a 8. osztályosokat készítjük fel a konfirmációra.
Azonban a szerdánként 16,30 h-kor összejövő kör minden 8. osztályost hívogat. Azokat is, akik nem döntötték még el, hogy konfirmálnak-e vagy sem, s azokat is, akik nem akarnak konfirmálni. Hiszen csak arról tudunk dönteni, amit kellőképpen megismertünk.
A konfirmandusok köre tehát a hittanórákon tanultakat szeretné összefoglalni, az egyház tanítását korosztálynak megfelelően megfogalmazni.

Ifjúsági kör   
Szükséges, hogy a testi-szellemi fejlődésünkkel együtt hitünk is változzék, hogy felvessük a felnőtté válásunk során megválaszolandó kérdéseinket, hogy kételyeinkkel szembenézzünk, érzéseinket és gondolatainkat, ösztöneinket és tudatosan választott céljainkat megfogalmazzuk, és rendben tartsuk.
Erre szolgál ez a sok játékkal, közösségépítéssel, feladatvállalással gazdagított közösség.

Alkalmak a felnőttek számára

Elmaradt hittanórák
Mert bizony sokunk számára elmaradtak – nem kell indokolnunk, hogy miért. Vagy ha jártunk is valaha, jobban figyeltünk a társainkra, a poénokra, mint a tényleges tartalomra. Lehet, hogy túl korán kaptuk a tömény, lelki táplálékot.
Ezért hát most pótolunk.
Ebben a közösségben megerősödött bennünk az, hogy nincsenek rossz kérdések, vagy olyan gondolatok, amelyekért mások megvethetnének, sőt élettapasztalataink mindegyikünket egyformán értékessé teszik a többiek számára.
Hétfőn este hat és nyolc óra között eleven beszélgetésre, vidám közösségre hívjuk elsősorban a dolgozó korosztályt.

Gyülekezeti bibliaóra
A missziói kört követően, keddenként 15 órakor kezdődik a gyülekezeti bibliaóra. A közösség összetartását, egymás iránti figyelmességét biztosítja az előtte tartott missziói kör. A témánk a következő vasárnap igehirdetési alapigéje.
Tizenöt-húsz kíváncsi, tanulni kész szív figyel az igére. A felvetődő gondolatokat hosszú élettapasztalat formálta. Az ige értését pedig két-három lelkész segíti.
Egészen más úgy a vasárnapi igehirdetést hallgatni, hogy az alapigét előbb megismerhettük. S a lelkészeknek is más úgy prédikálni, hogy az „egyszerű hívek” kérdéseiket és tapasztalataikat megosztották. Tréfaként hangzott: itt nincsenek férfiak, csak nők és papok. Jó lenne ennek a tréfának elütni az élét: várjuk tehát a férfiakat is!

Munkatársi megbeszélés
Kéthetente egybegyülekezünk, hogy a gyülekezet elmúlt alkalmait kiértékeljük, s felkészüljünk az előttünk álló teendőkre. Próbálunk közösen álmodni, és két lábbal a földön járni.
Szeretettel várjuk azokat a testvéreket, akik felelősséget éreznek a gyülekezetért, akik ötleteikkel vagy szolgálatukkal gazdagítják közösségeinket.

Énekkar
Énekkarunk 15 fővel alakult 1986-ban Bányai Zsuzsa vezetésével, aki akkor a kántori szolgálatot is végezte. Célja volt, hogy ünnepeinken az énekkar hangján is szólaljon meg Isten dicsőítése. Pár év elteltével testvére, Csekéné Bányai Erzsébet vette át a kórus irányítását.
Az évenként megrendezett egyházmegyei kórustalálkozókon rendszeresen részt vesz az énekkar. Egyházkerületi kórustalálkozón – meghívás alapján – háromszor vettünk részt. A legutóbbin a legjobbnak járó Weltler Jenő Díjjal jutalmaztak.
Próbáinkat szerdánként este fél 7- 8-ig tartjuk. Hívunk mindenkit, aki szeret énekelni, és szerető közösségre vágyik. Férfiak jelentkezésének különösen is örülnénk. Jöhetnek nem evangélikusok is.

Házas Hétvége
A Házas Hétvége Lelkiségi mozgalom keretei között tevékenykedik gyülekezetünk házaspáros köre. Igyekezetünk szerint havonta-hat hetente találkozunk.
Akik részt vesznek ezen, azokban közös az, hogy fontos számukra, hogy párjukat minél jobban megismerjék, és házasságukat mindig ajándékként és lehetőségként éljék meg. A Házas Hétvége Mozgalom ahhoz szeretne hozzájárulni, hogy házasságunkat minél teljesebben éljük meg, hogy a szőnyeg alá söpört témáinkat is megbeszéljük, és nyitottak legyünk egymásra figyelni.
A Házas Hétvégés kör mint közösség is nagyszerű, valójában azonban lényeg, hogy a párok  maguk között kettesben beszéljék meg saját dolgaikat.

Nyugdíjas klub
A nyugdíjas klub több mint húsz éve tevékenykedik gyülekezetünkben. Minden hó első hétfőjén 14 órától jönnek össze előre meghirdetett beszélgetési témákat végiggondolni. Máskor felkért előadók szolgálnak a közösségben. Évente több alkalommal kirándulást szerveznek. Kapcsolatot tartanak más evangélikus közösségekkel is, a velük való találkozás mindig külön élményt nyújt a részt vevőknek. A közösség vezetője Kárász Lajosné.